钦定古今图书集成/方舆汇编/职方典/第1215卷 > 《醴陵莱山书院记》宋·渤
## 钦定古今图书集成/方舆汇编/职方典/第1215卷 > 《醴陵莱山书院记》宋·渤

三代之盛，道德一，风俗同，其源出于养士之法。大司
徒修六礼、七教、八政以授之，大司乐“诵中和、祗庸、孝
友以导之，由秀选俊造论之”；大乐正告于王司马辩
论材贤，进之爵。自学迄于授禄，所以顺其性，防其淫，
成其德器者，委曲致诚而宾兴之，厥制周矣。盖君臣
之间，必教焉而后用之，学焉而后臣之，无自徒手登
“王宫者。”故公卿大夫士皆聪明睿智，忠信笃厚，世济
其美，不啻若商若农，罔敢侥幸觊觎，上下恬安，亘百
世而不易。周之衰，学政不修，无养士之政，而上之人
不以法收。天下之士攘袂游谈者，自启町畦，翱翔于
诸侯间，先王之道若熄。吾夫子生战斗之交，不幸不
见用，而但教之《诗》《书》《礼》《乐》，为七十子者，久亦不灭。曰：
“皋陶庭坚不祀”，德之不逮，民之不援，哀哉！然皋陶之
美，传万世不穷，虽无文仲，迄今犹凛凛也。醴陵诸君
子，能振先人既泯之遗躅，能率后生于废荡不学之
时，举三代养士之道淑之，部使者又劝相助之，可不
勗诸？故非罗琬请，执笔者犹将特书。矧？仅数千里，可
忽诸？余有申之于师生者，旧观既复矣，废田既还矣，
肄习之道盖不容懈矣。若曰昕夕可以饫，休沐可以
媮，旬馀一集，缀缉词章，从容登座，以苟应故事，唯数
百言而止。无难析之疑，无劝惩之效，岂前辈讲习之
旨哉？岂远近识者所愿望哉？则必曰“圣学务本，孝弟
亲仁”，尔身将何先？《大学》之道，明德至善，尔身自何修？
切问近思寻绎，所以为为己之急务。使世之欲求绪
言，欲访成德之士，得问津于诸君子，岂不尤贤乎哉？
不惮赘长，复附诸后